Spiš

Spiš (en latín Scepusium, en alemán Zips, hongaro Szepesség, polaco Spisz) ye una rechión situada entre o nord-este d'Eslovaquia y o sud-este de Polonia. Spiš ye una designación oficiosa d'o territorio (igual que por eixemplo a rechión de Borgonya), pero tamién ye o nombre d'una d'as 21 rechions turisticas oficials d'Eslovaquia. A rechión no ye una división administrativa de por sí, pero entre o sieglo XI y 1918 estió un condau perteneixient a o Reino d'Hongría (Se veiga condau de Szepes).

 Cheografía 
A rechión ye amugada por os montes Tatras y o río Dunajec a o norte, as fuents d'o río Váh a l'ueste, a cordelera de Slovenské rudohorie y o río Hnilec a o sud y as poblacions de Stará Ľubovňa y Margecany a l'este. O nuclio d'a rechión ye formau por as vals d'os ríos Hornád y Poprad, y a cordelera d'os Tatras. O suyo territorio presenta grans superficies de selvas (en zaguerías d'o sieglo XIX, o 42,2% d'a rechión yeran selvas).

 Nacionalidaz 
Seguntes os censos feitos por o Reino d'Hongría en 1869, y dimpués en 1900 y 1910, a población d'o condau de Szepes yera formada por as siguients nacionalidaz:

 Eslovacos 50,4 % (58,2 %, 58 %)
 Alemans  35 %  (25 %, 25 %)
 Rutens/Ucraineses  13,8 % (8,4 %, 8%)
 Hongaros 0,7% (6%, 6%)

A composición etnica d'a rechión en l'actualidat ye de raso diferent; amás d'a desaparición d'as collas de chudieus, exterminaus mientres a Segunda Guerra Mundial, cal parar cuenta en a evacuación d'a población alemana en rematar a contienda.

D'atra man s'han incorporau a la población de Spiš grupos de población romanís y gorals (literalment, montanyeses), un colectivo chicot en termins de población, pero con a suya propia cultura y dialecto.

 Spiš en la actualidat 
Spiš ye actualment una d'as 21 rechions turisticas d'Eslovaquia. No ye, como estiera d'atros tiempos, una rechión administrativa.

Dende 1996, Spiš ha estau dividida entre as actuals rechions de Košice y Prešov y se corresponde con os districtos administrativos de Propad, Kežmarok, Stará Ľubovňa, Spišská Nová Ves, Levoča y Gelnica, difuera de bellas chicotas zonas.

A población actual d'a rechión ye d'alto u baixo 320.000 habitadors; cuasi a metat d'a población vive en ciudaz, destacando-ne Poprad (55.000), Spišská Nová Ves (39.000) y Kežmarok (17.000).

 Vinclos externos 

  Pachina no oficial d'a rechión de Spiš

Categoría:Rechions historicas d'Eslovaquia